U četvrtak 12. rujna 2013. godine održat će se druga sjednica Gradskog vijeća Grada Požege, koju je na danas održanoj konferenciji za novinare najavio Nino Smolčić, predsjednik Gradskog vijeća. Ovo je prva konferencija s takvom temom, što je najavljeno kao buduća redovna praksa upoznavanja novinara s prijedlozima o kojima će odlučivati gradski vijećnici.
- Mi smo dužni upoznati javnost za svakom sjednicom, tako da ćemo tako i nadalje biti otvoreni. – rekao je predsjednik Smolčić. Pripremljeno je puno materijala, tako da će za dva-tri tjedna biti ponovno sazvana sjednica. Najznačajnije među 34 točke dnevnog reda su svakako one o proračunu za tekuću godinu. Za prvo polugodište vijećnici će biti izviješteni o njegovom ostvarenju, a za cijelu godinu predlaže se rebalans. - Godinama se gradski proračun prezentira kao nepresušan izvor, kao nešto što je odvojeno od života Požežana i gospodarstva na ovom području, a izvršenje proračuna govori da to nije točno, stanje nije kaotično, ništa loše, ali je u suživotu s Požegom. Već sada nedostaje pet milijuna kuna. Pokazala se nužnost da se usklađuju i plaće zaposlenika sa stanjem kako je u društvu i kako u Požegi jest. Jamčim da će javnost uvijek biti upoznata sa stanjem javnih financija Grada.- rekao je Smolčić i zaključio s porukom da ne postoji tema o kojoj Gradsko vijeće ne smije raspravljati. Posebno je istaknuo i prijedlog za osnivanje Upravnog odjela za europske integracije, na čemu je čestitao predlagaču.